Manden, der erkendte at stå bag et knivstikkeri under karnevalet i Aalborg, skal varetægtsfængsles. Muligvis er han psykisk syg.

Den 26-årige mand, der er sigtet i sagen om knivstikkeri under karnevalet i Aalborg, blev søndag formiddag varetægtsfængslet i fire uger ved et grundlovsforhør ved retten i Hjørring. Politiet har en mistanke om, at manden er psykisk syg. Anklager Peter Rask har spurgt manden, om det er tilfældet. Manden har sagt, at han ikke har en diagnose, men han afviser heller ikke, at han kan være psykisk syg. Ved søndagens grundlovsforhør forklarede den 26-årige, at han gennem længere tid har følt sig forfulgt og truet. Derfor har han samlet våben i sin lejlighed, som han kunne bruge til at forsvare og beskytte sig med. Han har blandt andet samlet dolke, knive og en økse. Mandens frygt for forfølgelse kulminerede lørdag formiddag under karnevalet i Aalborg. Ifølge hans forklaring i retten var han "nødt til at stikke en ned" for at forsvare sig. Manden skal nu mentalundersøges.